Nõukogu direktiiv,

21. detsember 1977,

mootorsõidukite klaasitud pindadelt jäite ja niiskuse eemaldamise süsteemidega seotud liikmesriikide õigusaktide ühtlustamise kohta

(78/317/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades, et:

tehnilised nõuded, millele mootorsõidukid peavad siseriiklike õigusaktide kohaselt vastama, kehtivad muu hulgas ka mootorsõidukite klaasitud pindadelt jäite ja niiskuse eemaldamise süsteemide kohta;

kõnealused nõuded on liikmesriigiti erinevad; seetõttu on vaja, et kõik liikmesriigid võtaksid lisaks olemasolevatele eeskirjadele või nende asemel vastu ühesugused nõuded, et oleks eelkõige võimalik iga sõidukiliigi suhtes rakendada nõukogu 6. veebruari 1970. aasta direktiivis 70/156/EMÜ (liikmesriikide mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta) [3], muudetud direktiiviga 78/315/EMÜ, [4] ettenähtud EMÜ tüübikinnitusmenetlust;

tehniliste nõuete koostamisel on soovitatav seada samad eesmärgid, nagu on seatud ÜRO Euroopa Majanduskomisjoni kõnealuse valdkonna töös;

kõnealuseid nõudeid kohaldatakse M1-kategooria mootorsõidukite suhtes (mootorsõidukite rahvusvaheline liigitus on esitatud direktiivi 70/156/EMÜ I lisas);

mootorsõidukeid käsitlevate siseriiklike õigusaktide ühtlustamine eeldab iga liikmesriigi poolt ühiste nõuete kohaselt tehtud kontrollimiste vastastikust tunnustamist,

ON VASTU VÕTNUD KÄESOLEVA DIREKTIIVI:

Artikkel 1

Käesolevas direktiivis tähendab "sõiduk" teedel kasutamiseks mõeldud vähemalt neljarattalist M1-kategooria mootorsõidukit (nagu on määratletud direktiivi 70/156/EMÜ I lisas), mille suurim ettenähtud kiirus ületab 25 km/h.

Artikkel 2

Ükski liikmesriik ei tohi keelduda sõidukile EMÜ või siseriikliku tüübikinnituse andmisest klaasitud pindadelt jäite ja niiskuse eemaldamise süsteemidega seotud põhjustel, kui need vastavad I, II, III, IV ja V lisas ettenähtud nõuetele.

Artikkel 3

Ükski liikmesriik ei tohi keelduda mistahes sõiduki müügist, registreerimisest, kasutuselevõtmisest või kasutamisest või seda keelata klaasitud pindadelt jäite ja niiskuse eemaldamise süsteemidega seotud põhjustel, kui need vastavad I, II, III, IV ja V lisas ettenähtud nõuetele.

Artikkel 4

Tüübikinnituse andnud liikmesriik võtab vajalikud meetmed, et tagada oma informeeritus kõikidest I lisa punktis 2.2 nimetatud osades või karakteristikutes tehtud muudatustest. Kõnealuse liikmesriigi pädevad asutused otsustavad, kas muudatustega sõidukitüübi korral on vaja täiendavaid katseid ning uue protokolli koostamist. Kui selliste katsete tulemusena ilmneb, et käesoleva direktiivi nõuded on jäetud täitmata, siis muudatust ei kinnitata.

Artikkel 5

Mistahes muudatused, mis on vajalikud I, II, III, IV, V ja VI lisas esitatud nõuete kohandamiseks tehnika arenguga, võetakse vastu direktiivi 70/156/EMÜ artiklis 13 sätestatud korras.

Siiski ei rakendata seda korda muudatustele, millega võetakse kasutusele nõuded lisaks tuuleklaasidele ka muudelt klaasitud pindadelt jäite ja niiskuse eemaldamise süsteemide kohta.

Artikkel 6

1. Liikmesriigid jõustavad käesoleva direktiivi täitmiseks vajalikud õigusnormid 18 kuu jooksul alates direktiivi teatavakstegemisest ning teatavad sellest viivitamata komisjonile.

2. Liikmesriigid tagavad, et käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide tekst edastatakse komisjonile.

Artikkel 7

Käesolev direktiiv on adresseeritud liikmesriikidele.

Brüssel, 21. detsember 1977

Nõukogu nimel

eesistuja

J. Chabert

[1] EÜT C 118, 16.5.1977, lk 33.

[2] EÜT C 114, 11.5.1977, lk 9.

[3] EÜT L 42, 23.2.1970, lk 1.

[4] EÜT L 81, 28.3.1978, lk 1.

--------------------------------------------------

LISADE LOETELU

I lisa: | Reguleerimisala, mõisted, EMÜ tüübikinnituse taotlemine, EMÜ tüübikinnitus, erinõuded, katsete läbiviimise kord |

II lisa: | H-punkti ja seljatoe tegeliku kaldenurga kindlaksmääramise kord ning R- ja H-punkti suhtelise asukoha ning seljatoe ettenähtud kaldenurga ja seljatoe tegeliku kaldenurga vahelise suhte kontrollimise kord |

III lisa: | Sõiduki põhiliste võrdlusmärkide ja kolmemõõtmelise taustteljestiku vaheliste mõõtmete seose kindlaksmääramise meetod |

IV lisa: | Sõidukite tuuleklaaside nägemisalade kindlaksmääramise kord, M1-kategooria sõidukitel vastavalt V-punktidele |

V lisa: | Aurugeneraator |

VI lisa: | Lisa EMÜ sõiduki tüübikinnituse tunnistusele tuuleklaasilt jäite ja niiskuse eemaldamise süsteemide kohta. |

--------------------------------------------------